ส่วนที่ 1

ข้อมูลสรุป (Executive Summary)

บริษัท เอเซียเสริมกิจลีสซิ่ง จำกัด (มหาชน) (“บริษัท”) จดทะเบียนจัดตั้งบริษัทจำกัดในปี 2527
และได้แปรสภาพเป็นบริษัทมหาชนจำกัด เมื่อวันที่ 27 พฤศจิกายน 2546 ปัจจุบัน
บริษัทมีทุนจดทะเบียน 575 ล้านบาท เป็นทุนชำระแล้ว 575 ล้านบาท โดยแบ่งเป็นหุ้นสามัญ 115
ล้านหุ้น มูลค่าที่ตราไว้หุ้นละ 5 บาท ผู้ถือหุ้นรายใหญ่ ได้แก่ กลุ่มคู จากสาธารณรัฐไต้หวัน
(ซึ่งทำธุรกิจหลักเกี่ยวกับธุรกิจการเงิน ธุรกิจสื่อสารและโทรคมนาคม
ธุรกิจอุตสาหกรรมปิโตรเคมีและซีเมนต์ ธุรกิจพัฒนาอสังหาริมทรัพย์ และธุรกิจโรงแรม)
ประกอบด้วย บริษัท ไชลีส ไฟแนนซ์ จำกัด บริษัท เอเค เอ็นเตอร์ไพรส์ (ประเทศไทย) จำกัด
และนายคู จอห์น ลี โดยถือหุ้นรวมกัน ณ สิ้นปี 2548 ร้อยละ 69.18 ของทุนชำระแล้ว
และกลุ่มธนาคารกรุงเทพ จำกัด (มหาชน) ประกอบด้วย ธนาคารกรุงเทพ จำกัด (มหาชน) บริษัท
กรุงเทพประกันภัย จำกัด (มหาชน) บริษัทหลักทรัพย์เอเซีย พลัส จำกัด (มหาชน) บริษัท
เอเซียเสริมกิจ จำกัด นายชาตรี โสภณพนิช นายชาติศิริ โสภณพนิช และนายชาลี โสภณพนิช
โดยถือหุ้นรวมกันร้อยละ 10.06 ของทุนชำระแล้ว ปัจจุบัน บริษัทมีสาขากระจายอยู่ตามภูมิภาคต่างๆ
3 สาขา ได้แก่ จังหวัดระยอง จังหวัดสมุทรสาคร และจังหวัดพิษณุโลก
เพื่อให้บริการแก่ลูกค้าได้ครอบคลุมพื้นที่ในจังหวัดนั้นและพื้นที่ใกล้เคียง

บริษัทมีบริษัทย่อย 1 แห่ง ได้แก่ บริษัท กรุงเทพแกรนด์แปซิฟิคลีส จำกัด (มหาชน) (“บริษัทย่อย”)
บริษัทและบริษัทย่อยดำเนินธุรกิจหลัก 4 ประเภท ได้แก่ 1)
ธุรกิจสินเชื่อเช่าซื้อรถยนต์และเครื่องจักร ดำเนินงานโดยบริษัทและบริษัทย่อย
โดยบริษัทเน้นการให้สินเชื่อเช่าซื้อรถยนต์เพื่อการพาณิชย์และรถยนต์นั่งส่วนบุคคลที่เป็นรถยนต์ใหม่และรถยนต์ใช้แล้วแก่บุคคลธรรมดาเป็นหลักและบริษัทย่อยเน้นการให้สินเชื่อเครื่องจักรแก่นิติบุคคลเป็นหลัก
2) ธุรกิจสินเชื่อลีสซิ่งประเภทเครื่องจักรและยานพาหนะ ดำเนินงานโดยบริษัทย่อย
ซึ่งเน้นการให้สินเชื่อลีสซิ่งเครื่องจักรที่เป็นเครื่องจักรใหม่และเครื่องจักรใช้แล้วประเภทสัญญาเช่าซื้อและสัญญาเช่าการเงินเป็นหลัก
3) ธุรกิจแฟคตอริ่งทั้งที่เป็นแฟคตอริ่งภายในประเทศและแฟคตอริ่งระหว่างประเทศ
ดำเนินงานโดยบริษัทย่อย และ 4) บริการอื่นๆ ได้แก่
การให้บริการสินเชื่อส่วนบุคคลและสินเชื่อแก่ผู้จัดจำหน่ายรถยนต์ ดำเนินงานโดยบริษัท นอกจากนี้
บริษัทและบริษัทย่อยยังให้บริการอื่นๆ เช่น บริการรับจดทะเบียนรถยนต์ การต่อภาษี
และบริการเกี่ยวกับการประกันภัย เป็นต้น
บริษัทและบริษัทย่อยมีสัดส่วนรายได้จากการให้สินเชื่อเช่าซื้อร้อยละ 69.58 ของรายได้รวมในปี
2547 และร้อยละ 68.86 ของรายได้รวมในปี 2548 รายได้จากการให้สินเชื่อลีสซิ่งร้อยละ 8.35
ของรายได้รวมในปี 2547 และร้อยละ 9.40 ของรายได้รวมในปี 2548
รายได้จากการให้สินเชื่อแฟคตอริ่ง ร้อยละ 2.71 ของรายได้รวมในปี 2547 และร้อยละ 3.84
ของรายได้รวมในปี 2548 และรายได้อื่น เช่น รายได้ค่าปรับล่าช้า
รายได้จากบริการด้านประกันภัย รายได้จากสินเชื่อส่วนบุคคล
รายได้จากสินเชื่อแก่ผู้จัดจำหน่ายรถยนต์ เป็นต้น คิดเป็นร้อยละ 19.36 ของรายได้รวมในปี 2547
และร้อยละ 17.90 ของรายได้รวมในปี 2548

บริษัทและบริษัทย่อยมีสินทรัพย์รวม เท่ากับ 6,027.93 ล้านบาท ณ สิ้นปี 2547 และ 7,875.67
ล้านบาท ณ สิ้นปี 2548 คิดเป็นการเพิ่มขึ้นร้อยละ 30.65 มีหนี้สินรวม เท่ากับ 5,421.23
ล้านบาท ณ สิ้นปี 2547 และ 7,003.11 ล้านบาท ณ สิ้นปี 2548 คิดเป็นการเพิ่มขึ้นร้อยละ
29.18 และมีส่วนของผู้ถือหุ้น เท่ากับ 606.70 ล้านบาท ณ สิ้นปี 2547 และ 872.56 ล้านบาท ณ
สิ้นปี 2548 คิดเป็นการเพิ่มขึ้นร้อยละ 43.82 ทั้งนี้
บริษัทและบริษัทย่อยมีการขยายการให้บริการสินเชื่อเพิ่มขึ้นทำให้รายได้รวม เท่ากับ 557.98
ล้านบาทในปี 2547 และ 741.56 ล้านบาทในปี 2548 ส่วนค่าใช้จ่ายรวม
(รวมหนี้สูญและหนี้สงสัยจะสูญ ดอกเบี้ยจ่าย ภาษีเงินได้นิติบุคคล และค่าใช้จ่ายอื่นๆ) เท่ากับ
420.33 ล้านบาทในปี 2547 และ 602.92 ล้านบาทในปี 2548
ส่งผลให้บริษัทและบริษัทย่อยมีกำไรสุทธิ 137.65 ล้านบาทในปี 2547 และ 138.64 ล้านบาทในปี
2548 (หมายเหตุ: ก่อนการปรับโครงสร้างกลุ่มบริษัทในเดือนพฤษภาคม 2547 บริษัท
กรุงเทพแกรนด์แปซิฟิคลีส จำกัด (มหาชน) ถือหุ้นร้อยละ 99.99 ในบริษัท เอเซียเสริมกิจลีสซิ่ง
จำกัด (มหาชน) ซึ่งในงบการเงินรวมของบริษัท กรุงเทพแกรนด์แปซิฟิคลีส จำกัด (มหาชน)
จะสะท้อนภาพผลดำเนินงานและฐานะการเงินของบริษัท กรุงเทพแกรนด์แปซิฟิคลีส จำกัด (มหาชน)
และบริษัท เอเซียเสริมกิจลีสซิ่ง จำกัด (มหาชน) ในฐานะบริษัทย่อย
ภายหลังปรับโครงสร้างกลุ่มบริษัท บริษัท เอเซียเสริมกิจลีสซิ่ง จำกัด (มหาชน)
ได้เข้าถือหุ้นร้อยละ 99.99 ในบริษัท กรุงเทพแกรนด์แปซิฟิคลีส จำกัด (มหาชน) ทำให้บริษัท
กรุงเทพแกรนด์แปซิฟิคลีส จำกัด (มหาชน) กลายเป็นบริษัทย่อยของบริษัท เอเซียเสริมกิจ ลีสซิ่ง
จำกัด (มหาชน) ทั้งนี้ การแสดงผลการดำเนินงานและฐานะการเงินของบริษัท
เอเซียเสริมกิจลีสซิ่ง จำกัด (มหาชน)
ในเอกสารฉบับนี้จะใช้ตัวเลขที่มาจากงบการเงินรวมของบริษัท กรุงเทพแกรนด์แปซิฟิคลีส จำกัด
(มหาชน) ตรวจสอบโดยผู้สอบบัญชี สำหรับปี 2546 และงบการเงินรวมของบริษัท
เอเซียเสริมกิจลีสซิ่ง จำกัด (มหาชน) ตรวจสอบโดยผู้สอบบัญชี สำหรับปี 2547 - 2548

เมื่อวันที่ 15 มิถุนายน 2548 บริษัทมีการเปลี่ยนแปลงผู้ถือหุ้น
เนื่องกลุ่มคูมีการปรับโครงสร้างภายในกลุ่ม ทำให้บริษัท แกรนด์ แปซิฟิค เคมีคอล (ประเทศไทย)
จำกัด ซึ่งถือหุ้นของบริษัท 33,799,140 หุ้น (คิดเป็นร้อยละ 36.74 ของทุนชำระแล้ว ณ 14
มิถุนายน 2548) ขายหุ้นทั้งหมดของบริษัทให้แก่บริษัท เอเค เอ็นเตอร์ไพรส์ (ประเทศไทย) จำกัด
ซึ่งเป็นบริษัทในกลุ่มคูด้วยกัน อย่างไรก็ตาม ภายหลังการเปลี่ยนแปลงผู้ถือหุ้น
กลุ่มผู้ถือหุ้นแท้จริงยังคงเป็นกลุ่มคู โดยยังมีสัดส่วนการถือหุ้นเท่าเดิม
และหุ้นสามัญของบริษัทที่ถูกถือโดยบริษัท เอเค เอ็นเตอร์ไพรส์ (ประเทศไทย) จำกัด
ยังคงถูกห้ามซื้อขายภายในระยะเวลาที่กำหนด เช่นเดียวกับเมื่อครั้งที่บริษัท แกรนด์ แปซิฟิค
เคมีคอล (ประเทศไทย) จำกัด ถืออยู่

ในวันที่ 11 สิงหาคม 2548
บริษัทได้รับอนุมัติจากสำนักงานคณะกรรมการกำกับหลักทรัพย์และตลาดหลักทรัพย์ในการเสนอขายหุ้นสามัญแก่ประชาชนทั่วไป
จำนวน 23 ล้านหุ้น ในราคา 8.90 บาท และได้มีการเสนอขายหุ้นสามัญดังกล่าว ในวันที่ 16-18
สิงหาคม 2548 ซึ่งทำให้บริษัทมีทุนชำระแล้วเพิ่มขึ้นเป็น 575 ล้านบาท และในวันที่ 25 สิงหาคม
2548 ตลาดหลักทรัพย์แห่งประเทศไทยได้รับหุ้นสามัญของบริษัทเป็นหลักทรัพย์จดทะเบียน
และทำการซื้อขายในตลาดหลักทรัพย์เป็นวันแรก
โดยเงินที่ได้รับจากการเสนอขายหุ้นภายหลังหักค่าใช้จ่ายจากการเสนอขายหุ้นสามัญดังกล่าวจำนวน
8.47 ล้านบาท บริษัทนำไปใช้ในการขยายธุรกิจการให้บริการสินเชื่อทั้งหมด